**O le Galuega Tala’i a Misionare ma Faletua Samoa i Vanuatu, Laoiti ma Niu Kaletonia**

*Matagluega o le Talafaasolopito o le Ekalesa*

*Kolisi Faafaifeau i Malua*

*Mafutaga Faafouina 2015*

**Latu Latai**


**Faatalofa**

E muamua ona faatalofa atu lenei matagaluega i le mamalu o le mafutaga ua sasao nei, i lau Susuga i le Taitai, le mamalu i Susuga i Toeaina ae tainane le maave eseese o le Aufaigaluega Paia a le Atua, i Susuga i Faafeagaiga o loo tauasuina le Ipuvai o le Ola i le tele o alalafaga e le gata i Samoa nei, ao atunuu i fafo. Faamalo le soifua! Ae o le a agai loa se faamatalaga i le autu o le taumafaiga a lenei matagaluega mo le mafutaga i lenei taeao.

E pei ona taua i le ulutala o lenei pepa, ua manatu sei tatou toe asia le talafaasolopito o le galuega faamisionare a le tatou ekalesia, aemaise le sao taua sa faia e nai o tatou tuua i le molimauina o le Talalelei i le tele o motu o le Pasefika. E iai le manatu, o se tasi lava lenei o vaega taua o le talafaasolopito e tatau pea ona tatou manatua, ma faaauau lona faamatalaina, e le gata o nei augatupulaga, ae faapea fanau faiae o le Ekalesia, ina ia o latou iloa ai le sao taua a nai o tatou tama ma tina, aemaise o le malosi o lo latou ola faatuatua i le faasalalauina o le Talalelei i le alofa tunoa o le Atua. O lenei talafaasolopito, e manatu e luitauina ai foi i tatou uma, i le faatinoga o le galuega i lenei talutalufou.


**Faatomuaga**

Mai le tausaga e 1839 seia oo i le 1979, pe tusa ma le 620 ulugalii Samoa, o faifeau misionare ma o latou faletua sa galulue i le tele o motu o le atu Pasefika, e aofia ai Rotuma, Vanuatu, Laoiti, Niu Kaletonia, Niue, Tokelau, Tuvalu, Kiribati, seia oo lava i motu o le Alavaa o Torise ma le atunuu pito i sisifo o Papua Niu Kini. Mai se tuuaofaiga o tagata Pasefika sa galulue i le galuega faamisionare, o tagata Samoa e pito i toatele. O lona uiga o i latou sa pito tele so latou sao i motu sa galulue ai.

O lea sao tele i le galuega faamisionare ua tele ina faamauina ma faia foi iai tusitusiga. O nei tusitusiga e aofia ai le sao taua o nisi o Susuga i faifeau ma faafeagaiga e pei o Feleterika Nokise[[1]](#footnote-1), o Featunai Liuaana[[2]](#footnote-2), o le tina ia Ruta Sinclair,[[3]](#footnote-3) faapea le Tama ia Oka Fauolo, ua mapu i lagi lana folauga[[4]](#footnote-4). O nei suesuega ua faailoa ai le taua o le iai o sa tatou sao i le faamauina o le tala i le galuega a nai o tatou tuaa, aemaise lava i le tali atu i le tele o suesuega o loo matamata tetele ai misionare papae, ae faapea foi tusitusiga a papalagi o loo faitioina ai le galuega a misionare Samoa ma o latou faletua.[[5]](#footnote-5)

Ao le faamoemoe o lenei pepa, o se taumafaiga lea e toe asia le galuega faamisionare a Samoa i motu o Vanuatu, Laoiti faapea foi se vaega laititi o Niu Kaletonia. O atumotu muamua ia sa galulue ai uluai misionare Samoa ma o latou faletua mai le tausaga 1839 seia oo i le 1869. E tolu ni vaega e fia agai iai lenei pepa. Muamua, o le toe vaai auiliili lea i le faigata o lea galuega sa feagai ma i latou. Lua, o le toe vaai lea i lo latou sao taua. Tolu, o le toe taumafai lea e lalaga galuega sa latou faatinoina e ala i le vaai i tala tuutuutaliga a tagata o ia motu, faapea nisi o a latou faiga i nei vaitaimi o loo atagia ai pea le sao taua a Samoa.

O motu nei sa galulue ai faifeau Samoa ma o latou faletua i lea vaega o le Pasefika. I Vanuatu, o motu pito i saute e iai Efate, Erromango, Aniwa, Tanna, Futuna ma Aneityum. I Laoiti, e aofia ai Uvea, Lifou, Tiga ma Mare. Ao Niu Kaletonia e aofia ai le Motu o Paina, ma le nuu pito i lalo o Tuauru.



**O se Amataga Faigata: Faama’i ma Tagata Su’e-asi.**

O le tala i le faatalaleleiina o ia motu, o se tala e tumu i fita. Mo le vaitaimi pe 30 tausaga sa galulue ai Samoa, e toatele sa maliliu ma lagomau ai. O loo faamatalaina e Liuaana le galuega talai a Samoa i Vanuatu lava ia, o se galuega sa faatumulia i le “toto masaa, afusisina ma le loimata maligi”.[[6]](#footnote-6) Mai le aofai pe 62 o ulugalii Samoa sa galulue ai, pe a ma le 24 faifeau, 10 faletua ma fanau e toa 9 sa faamauina lo latou maliliu ai.[[7]](#footnote-7)

O se tasi lava o faafitauli tele sa feagai ma latou o ma’i; e le gata o ma’i e patino i ia atunuu e pei o le malalia, ae faapea foi faamai pipisi e pei o le fulu, misela, manava tata, tanesusu ma isi. O nei faamai e fou i o tagata i lea vaitaimi, ma e le’i iai foi se malosiaga o le tino e teena ai, poo ni vailaau e fofo ai. Ma sa faigofie ona pisia le toatele ma maliliu ai.

O le afaina o tagata Samoa i ma’i, sa manino lava i le amataga o le galuega ina ua tuua o uluai faifeau Samoa o Lalolagi, Mose ma Salamea i le vaifagaloa o Port Resolution i le motu o Tanna i le tausaga e 1839. O le malaga lea na maliu fasia ai Ioane Viliamu i le motu i Erromango. O le tausaga na sosoo ai, na toe alu ai le malaga lona lua ma iloa ai ua mamai uma i latou i le fiva o le malalia.[[8]](#footnote-8) Sa talosaga Lalolagi e fia foi i Samoa, peitai e lei talia e le misionare o Thomas Heath, i lona manatu “…o lona foi ai o le a avea lea ma mea faavaivai i isi, o lea na tuu ai pea o ia mo se isi tausaga.”[[9]](#footnote-9)

E ono vaiaso na sosoo ai ae asia le motu e le vaa o le *Sulfur*, ma iloa ai le tulaga pagatia pea o misionare Samoa ma nai o latou aiga. I le tusi a le alii kapeteni o lea vaa, o Edward Belcher, na iloa ai e toatasi ua maliu, ao isi ua mama’i i le fiva ma ua “naunau tele e toe fia foi i o latou laueleele.” Sa ia tusia,

Sa lagona tele lo’u alofa i nei tagata puapuagatia, ma la latou valaau faifai pea, “Samoa, Samoa”, mai i totonu o latou fale, e foliga mai o ni leo o i latou ua tuulafoaina.[[10]](#footnote-10)

Na manino lava la i le amataga, le aafia tele o Samoa i ma’i. Peitai, sa faapena ona faaauau pea o le galuega i ia motu.[[11]](#footnote-11) E oo mai i le tausaga e 1842, ua soo uma i faifeau Samoa ma o latou faletua.[[12]](#footnote-12)

Peitai, o le afaina ai o tagata Samoa i le malalia, e le faatusalia lea i faama’i pipisi sa vave ona sasao faaafi i nei motu. O le tausaga e 1843, na amata ai ona pepesi o ia faama’i. E le gata ina maliliu ai o Samoa, ae faapea le toatele o tagata o nei motu.

O le fano ai o le toatele o i latou na amata ai ona latou tuuaia ma agaleagaina o Samoa. I le motu o Aniwa, sa tuliesea ai Atamu ma Iona ma nai o la aiga. Sa sosola ifo i le motu o Tanna. Peitai e taunuu atu ua maliliu o faifeau Samoa o Pomare ma Salamea i le faamai, a ua sosola ese o i latou na totoe ma o latou aiga ina ua osofaia e tagata o lea motu. E aofia ai i lea solaaga George Turner ma Henry Nisbet, ua toe foi i Samoa i se vaa faatau-asi (sandalwood ship) na ui ane i lea taimi.[[13]](#footnote-13)

I le motu o Futuna, na fasiotia uma ai faifeau Samoa o Apela faapea Samuela ma lona toalua ma lona afafine. E faapea na sosolo o le faamai, ona tuuaia foi lea o misionare Samoa. Sa taupulepule o alii o lenei nuu, ma latou fasiotia ai o faifeau ao galulue i uta i a la faatoaga. Ua maea ona agai lea i tai. Ua maua atu o le faletua o Samuela ma si ana tama. Ona folafola lea i ai o le alii o lea itu o Nasaua, o le a avea o ia ma ana ava. A ua le mafai o lenei tina. Ua fasiotia o ia, ao si ana tamateine ua lelemo i le sami. E faapea talatuu a lenei motu, sa aina (sei tulou) o tino maliu o i latou, ma ua faaaoga o latou ponaivi mo matau i a latou fagotaga.[[14]](#footnote-14)

O le 1846 na toe sosolo ai foi faamai, ma toe tuliesea ai foi misionare Samoa ma o latou aiga sa i le motu o Aniwa.[[15]](#footnote-15) Ua faapena foi ona toe afaina o Tanna, ua maliliu ai faletua o faifeau e toatolu faatasi ai ma se tamaititi, ao i latou sa totoe na osofaia e tagata i lo latou matamataita. O se vaa faatau-asi sa afea le motu i lea taimi, na sosola ai loa ma toe foi i Samoa. Ina ua iloa e tagata, ona latou susunuina lea o latou fale ma mea totino uma sa iai.[[16]](#footnote-16)

O le agaleagaina o tagata Samoa ona o nei faama’i, o se faafitauli tele lava lea i le tau amataga o la latou galuega. O nisi lava o motu, na silia atu i le afa o le aofai o tagata sa maliliu ai. I le motu o Tanna i le 1843, sa taua e le misionare o Turner “…o e ua maliliu ua na ona faalalava solo i totonu o nuu, ua matua toatele, ua le mafai ona tanumia o latou tino.”[[17]](#footnote-17) O le nuu o Kona i Efate, pe a ma le 150 i latou na maliliu ai. O le faamai o le misela i le 1861 i le motu o Aneityum sa molimau Archibald Murray, “Pe tusa ma le afe ma le selau – o le tasivaetolu lea o le motu, sa ave ifo i le tuugamau i nai masina e tolu”.[[18]](#footnote-18) O le faamai foi lea na maliu ai Simiona, le faifeau Samoa mulimuli i Vanuatu.

Mai le vaai a tagata o ia motu, o nei faamai o se mea fou lea i lo latou talafaasolopito, ma e pau lava se faaiuga na oo i o latou mafaufau, o le oo atu o le Talalelei, o le oo atu lava lea o nei mala ia i latou. Ma e leai lava nisi sa o latou tuuaia i lea mea, ua na o misionare Samoa, aua o i latou nei o tagata ese sa aumau ma i latou.

O nisi sa afaina tele i faamai, o faletua o faifeau Samoa. Ua tatou iloa lea mea i le faletua o Samuela. Ae sa faapea foi se tasi tina sa i le motu o Efate. Ua alu ane o le alii o lea nuu ina ua maliu o lona toalua, o le a ave o ia e fai ma ana ava. Peitai ua teena e ia, ua sola i le sami ma ua maliu ai. I le tusi a Nisbet ua ia faapea ai;

Talofa i lenei tina! O se mea lea na matua le mafai i lona mafaufau ona talia. Ua sili ia te ia le oti nai lo le faamaulaloina, ona tamoe lea o ia i le sami…ma ua malemo ai ae lei oo ane o nisi o faifeau e aveesea o ia mai lea nuu.[[19]](#footnote-19)

O faamai, o se tasi lea o faafitauli tuga sa feagai ma le galuega talai a Samoa. Ao le mea e sili ona faigata, ona o le tele o nei faamai, sa ala ona ofi atu ona o tagata faatau-asi (sandalwood traders).[[20]](#footnote-20) O le vaitaimi sa manaomia tele ai lea tamaoaiga e Ausetalia aua ana fefaatauaiga ma atunuu Asia aemaise le malo o Saina.[[21]](#footnote-21) Ma o lo latou lolofi atu i ia motu sa avea ma auala e le gata o le ofi atu o faamai, ao nisi foi faafitauli sa afaina ai tagata faapea le galuega a faifeau Samoa.

O le toatele o i latou sa soona ta o le vaomatua. E le gata i lea o lo latou solia o tapu o ia nuu, o lo latou le ava i tagata aemaise o alii taua, faapea amioga mataga sa latou faatino i tamaitai o nei motu. O nei faiga uma na oo ai lava ina fasiotia le toatele, e le gata o tagata sue-asi ae faapea foi tagatanuu o ia motu.[[22]](#footnote-22) E pei foi ona silafia, o le tasi lea o mafuaga o le fasiotia o Ioane Viliamu, ona o mea leaga sa faia e ia tagata i Erromango, ao lei taunuu o le alii misionare.[[23]](#footnote-23)

O faiga le pulea ma le saua a nei tagata sa avea ma mea e tupu ai pea le matamataita o tagata o ia motu, ma oo ai lava ina osofaia o le tele o vaa sa afea lea faaitu. I le motu o Tanna, na osofaia ai e tagata o lea motu le vaa o le *Deborah*, ina ua o latou fasioti i se tasi o alii taua. Sa ave i uta o le auvaa o le a faapea ona fasioti. Peitai na laveaiina i latou e faifeau Samoa.[[24]](#footnote-24) O le faifeau o Mose sa galue i Efate sa faapea foi ona ia laveaia nisi o le auvaa o le *Cross of the British Soverign*. O lea vaa na susunuina ma fasiotia le toatele vagana ai se toaititi sa faasaoina e Mose.[[25]](#footnote-25)

Peitai e iai foi nisi o faifeau Samoa na maliliu ai ona o nei fetauaiga i le va o tagata o ia motu ma tagata faatau-asi. E pei o Lasalo ma Taniela na maliliu fasia i luga o le vaa o le *Star* i le motu o Paina. E faapea le tala na afea le motu e lea vaa. Ina ua sauni o le a toe foi i Sini, ona o ai lea o faifeau, ona ua tuuaina i laua i faamai. Ua alu ese o le vaa, peitai e iai se mea sa le fiafia ai le alii o le motu ma sa ia faatali lava i se taimi e toe foi mai ai. E lei leva ae toe agai ane o le vaa i le motu, ma toe o mai ai ma faifeau Samoa. O lea na osofaia ai loa ma fasiotia uma, faatasi ai ma Lasalo ma Taniela sa i lalo o le ana o le vaa.[[26]](#footnote-26)

E maofa le loto pe a o tatou mafaufau i le faigata o le galuega sa feagai ma faifeau ma faletua Samoa i lea vaitau. E mafai ona tatou tuufesili, poo le a se galuega sa mafai ona latou faia pea fua i le tele o fita sa feagai ma i latou. Peitai, e ui lava i lea, ae sa aliae pea le tele o la latou sao, aemaise i lo latou asa o le gasu o le taeao. E o’o atu misionare papae e nofoia nei motu, ua tele le suiga ua o latou faia i le faatalaleleina o tagata.

**Mai le tele o fita, ae sa tupu pea le galuega o le Talalelei**

E ui lava i le tele o faafitauli sa feagai ma faifeau Samoa ma o latou faletua, ae na molimauina lava e misionare papae sa asia nei motu le alualu pea i luma o la latou galuega. I le motu o Aneityum sa galulue ai Tavita, Apolo ma Simiona ma o latou faletua, sa tusia e alii misionare i le 1845.

O lenei motu ua tele se suiga lelei ua oo iai. Ua faatuina aoga a tamaiti ma tagata matutua, ua fai tapuaiga faitele... O nisi foi o tu faapaupau ua faapena ona lilofia i le malamalama o le Talalelei. Ua le o toe lafo o latou tagata oti i le sami, a ua tanu lelei. O le titinaina o tina ua oti o latou taitoalua ua amata ona inoino i ai, ao nisi ua tautino, a faapea e maliliu, ia faamuta ona toe faia o lea tu.[[27]](#footnote-27)

O le tele o tu ma aga a nei motu, o se tasi lea o galuega tele sa feagai ma tagata Samoa. O tu e pei o le fasiotia o tina pea maliliu o latou alii, e le gata i lea o tagata matutua pe a oo ina maua i ni mai, ae faapea foi le tanuolaina o tamaiti pe a maliliu o latou tina.[[28]](#footnote-28) O nei tu e fou i tagata Samoa, ma o lo latou naunau ina ia faamutaina, na ala ai ona vave ona tineia. E le gata i lea ua latou faatuina o aoga, e aoaoina ai fanau ma tagata i le upu a le Atua. Ua faia foi o lotu ma ua molimauina e misionare papae le naunau o tagata i tapuaiga.

E taunuu atu la le uluai misionare papalagi o John Geddie i le tausaga 1848, ua tele le galuega ua faia e faifeau Samoa ma o latou faletua. E le gata i suiga i tagata, ma aoga ua faatuina, a ua maea fausia foi falevali faapea falesa.[[29]](#footnote-29)

O le fausiaina o nei fale o se mea sa maofa ai misionare papae sa asia ia motu, ma o se faailoga foi lea o le alu i luma o le ola faaleagaga o tagata. I le motu o Lifou, na tusia ai e Murray i le 1852,

Ua tu o se falesa maoae e fausia i maa ma le namu, e 100 futu lona umi ae 40 futu lona lautele, o le fale tu matilatila lea i lea nofoaga…O ona puipui pe a ma le iva poo le sefulu futu le maualuga ae tolu futu lona mafiafia. E i ai foi lona pulelaa lelei ma le laulau faifaamanatuga, o faitotoa, ma faamalama tioata; ua iai foi ma nofoa.[[30]](#footnote-30)

Ua ia tusia foi “…o le vaaiga i foliga vaaia o tagata o lea motu, ua lava lea e ta’u mai ai le suiga tele ua faia i lea nofoaga”.

Sa faapea foi ona molimauina e misionare papae o le ola tapuai o tagata. I le motu o Toka, sa tusia e Murray,

O lea motu sa o matou tuua ai uluai faifeau i le sefulutasi tausaga talu ai. Ae uiga ese le vaaiga ua matou molimauina nei. Sa o matou taunuu i le Sapati ma o se faapotopotoga tele o tagata pe a ma le 600 pe 700 sa i ai i lea aso. Sa nonofo faataaliolio e faafeiloai i matou i se faaaloalo tele. Sa matou agai i le faletapuai, o se vaaiga uiga ese foi, o faalogona e le mafai ona faamatalaina. O le faletapuai e 72 futu le umi ae 24 le lautele. Sa faatumulia i tagata o loo naunau e tapuai. [[31]](#footnote-31)

O le motu lea sa galulue ai Fili ma Mita ma o la faletua. O loo taua e Murray e lua lotu e faia i le Aso Sa, e 31 i latou ua lelei le faitautusi, 200 i latou o loo i ai i se Aoga Tusi Paia, ma i latou e 51 ua faaagaga mo le papatisoina. Sa molimau foi e Murray le maoae o le faaaloalogia o faifeau e tagata. E taunuu lea malaga ua maliu o le faifeau o Fili ma ua faanoanoa tele ai tagata o lea motu. O loo tusia e Murray,

Ua maliu o Fili o le Kerisiano faamaoni. Ua faanoanoa tele o tagata, ma ua faafaigata lava ia i latou ona faamuta o le latou mafutaga ma si ona faletua ma le fanau. [[32]](#footnote-32)

O se vaaiga foi lea i le motu o Mare ina ua asia i le 1854. O le fiafia tele o misionare na la tusi ai,

O se suiga maeaea ua tupu i lenei nofoaga ma le sosaiete atoa, aemaise lava i lona vaaiga i fafo, ua matua taunuu ai le perofetaga, “Faauta, ou te faia ia fou mea uma.” O se afi ua ola ae i totonu, ma e le fesiligia lona sosolo seia oo ina faaumatia ai le posgisa o tu faapaupau. [[33]](#footnote-33)

E ui lava la i le tele o puapuaga sa feagai ma uluai misionare Samoa i ia motu, ae o loo manino lava i ia mau lo latou naunau aemaise o lo latou lototoa i lo latou valaauina. O lea sao taua a faifeau ma faletua Samoa o se mea e le galo i tagata o ia atumotu e oo mai lava i nei aso. E le gata i lo latou sao taua i le faatalaleleina o latou tagata, o le tafiesea o nisi o tu sa faia ia latou aganuu, ao nisi foi o sao taua o loo manatua pea ia latou tu ma aga i nei onapo.

O Port Resolution, o loo i ai pea se malae e faaigoaina o Samoa. I talatuu a tagata o lea motu, o le fanua lea sa muai nonofo ai faifeau ma o latou aiga. I tua atu o lea fanua, o loo i ai ma tuugamau o loo lagomau ai Samoa sa maliliu ai. O lalo ifo e latalata i le matafaga o loo taatia ai se maa, e talitonu i latou o le taula lea o vaa a faifeau Samoa sa molimolia atu le Talalelei.



O le malae e igoa o ‘Samoa’ ma le ‘taula’ o vaa a faifeau Samoa - Port Resolution, Tanna.

O nisi o tuugamau o faifeau Samoa ma o latou aiga i motu o Tanna ma Aneityum

I le motu o Aneityum o loo manatua pea Samoa e ala i tulaga fale sa nonofo ai. O nisi foi o fausaga o fale i lea motu e taua e latou o *niom* *Samoa* poo fale Samoa. O ia fale e ese mai fale faa-Vanuatu, e fau lava i luga o le palapala, e leai ni paepae poo ni fola, a ato foi e pa’i lava i lalo o le palapala ona lau.



O le atoina o lau o fale Samoa, ma paepae maa o fale e talitonu tagata o nei motu sa nonofo ai faifeau Samoa ma o latou aiga.

O le fauga foi o nei fale, o loo iai ma le sao a faletua o faifeau Samoa, e ala lea i le lalagaina o lau, polavai faapea ma falapapa. O le lalagaina o nei mea, o loo faatinoina pea e tina o nei nuu, e pei o le falapapa lea e taua e latou o le *nijap* *Samoa*, poo fala mai Samoa. O lenei fala e le gata e faaaoga i le olaga o tagata i aso faisoo, ae ua avea o se measina taua i la latou aganuu; e faia ai se ifoga e magalo ai se ua sala.



O loo manatua foi Samoa i fausaga o a latou paopao faapea laau sa latou totoina e pei o talie ma niu afa – e faapea o laau ia sa fiafia faifeau Samoa e toto i o latou tafa fale.

O nei mea uma, o faailoga vaaia ia o le olaga sa ola ai faifeau Samoa ma o latou faletua. O le olaga e le gata sa faasoa atu ai le Talalelei ia Iesu, ae faapea foi a latou tu ma aga, ma le tomai i a latou aganuu Faa-Samoa sa pele ia i latou.




O le faleleiga sa faia i Aneityum i le 2010 ma le aumalaga mai Samoa. O lenei faaleleiga sa faia ai le ifoga a le motu sa tauaaoina ai le nijab Samoa poo le fala Samoa. O le taitai o le aumalaga o le Susuga ia Pastor Fepuleai Usufono o le YWAM.

**Upu Faaiu**

O le nuu o Anelegauhat i le motu o Aneityum, o loo tu ai se falesa sa fausia i le 1979 e faamanatu ai John Geddie, le misionare papalagi muamua na taunuu ma galue i Vanuatu i le tausaga e 1848. A e ulufale i totonu o le falesa, e te iloa ai se foe tele o loo sili i luga ae o laau faalava o le falealuga. O le foe lea sa faaaogaina e alo ai se vaatele sa fausia, ma aloina mai Aneityum e agai i Efate, e faamanatu ai le 150 tausaga o le taunuu o Geddie i le 1998. I luga o le pulelaa, o loo taatia ai le kopi o le uluai Tusi Paia sa faaliliuina e Geddie. I luga atu o le pulelaa o loo i ai ma le ata o le alii misionare, ma se faaupuga faapea o loo tusia ai,

“Ina ua taunuu o ia i le tausaga e 1848 e lei iai ni kerisiano. Ina ua maliu o ia i le 1872 e lei toe iai ni tagata faapaupau”. (*When he came in 1848 there were no Christians. When he died in 1872 there were no heathens*.)



Oute manatu, e le sa’o tele lea talafaasolopito!

I le lauga mulimuli a Ioane Viliamu sa faia i Saleimoa, a’o lei tuua o tatou laufanua ma uluai misionare Samoa i le 1839, sa ia matua ai i le Tusi o Galuega 20: 22-24, e faapea,

Faauta foi, ou te alu nei, ua tinou i le Agaga i Ierusalema, ou te le iloa se mea e oo mai ia te au i lea mea; na o lenei, o loo molitino mai e le Agaga Paia i lea aai ma lea aai, o loo faapea mai, ua faatali mai noanoaga ma puapuaga ia te au. A ou te le manatua se tasi mea, o lo’u lava ola fo’i ou te le naunau i ai, se’i ou faauma lo’u momo’e ma le olioli, atoa ma le faiva ua ou maua mai le Alii o Iesu, ou te molitino atu le tala lelei o le alofa tunoa o le Atua.

Oute manatu, ua alagatatau lelei nei upu a le Aposetolo sa lauga ai Ioane Viliamu, e faamatala ai le galuega a nai o tatou tama ma tina i le Talalelei. O le galuega sa ave atoa i ai lo latou soifua!

Ia manuia tele le mafutaga. Soifua ma ia manuia!

1. Feleterika Nokise, 1983. “The Role of Samoan LMS Missionaries in the Evangelization of the West Pacific, 1839-1930”, PhD Thesis, ANU. [↑](#footnote-ref-1)
2. Featunai B. Luiaana, 1996. “Errand of mercy: Samoan missionaries to Southern Vanuatu*, 1839–1860*,” in *The Covenant Makers: Islander Missionaries in the Pacific*, ed. Doug Munro and Andrew Thornley, Suva, Pacific Theological College and Institute of Pacific Studies, University of the South Pacific, pp. 41–79 [↑](#footnote-ref-2)
3. Ruta Sinclair,. 1980. “The L.M.S Samoan Missionaries along the Papuan Coast”. Thesis, UPNG; 1982. ‘Samoans in Papua’, in Ron and Marjorie Crocombe (eds), *Polynesian Missions in Melanesia*, Institute of Pacific Studies, USP, Suva. [↑](#footnote-ref-3)
4. Oka Fauolo, 2005. *Vavega o le Alofa Tunoa*, Malua Printing Press, Apia. [↑](#footnote-ref-4)
5. David Wetherell, 1974. “Christian Missions in Eastern New Guinea – A Study of European, South Sea Island and Papuan Influence, 1877-1942”, PhD Thesis, ANU; 1980; “Pioneers and Patriarchs: Samoans in a Non-conformist Mission District in Papua, 1890 – 1917”, *Journal of Pacific History*, 15(3):130-54; Doug Munro, 1996. “Samoan Pastors in Tuvalu, 1865-1899”, in Doug Munro and Andrew Thornley (eds), *The Covenant Makers: Islander missionaries in the Pacific*, Suva, PTC and Institute of Pacific Studies, USP. [↑](#footnote-ref-5)
6. Luiaana, F. 1996. “Errand of mercy”, p. 69. [↑](#footnote-ref-6)
7. E tusa ai ma faamaumauga a Margaret Jolly, pe a ma le 50 tagata Samoa ma Rarotoga, e aofia ai faifeau ma o latou faletua sa maliliu ai i Vanuatu mai le 1839 - 1856. E le aofia ai i latou sa maliliu i motu o Laoiti ma Niu Kaletonia ae faapea ai le toatele o fanau a faifeau sa maliliu ai. Ao nei faamaumauga, aemaise lava i tina ma tamaiti e fai sina maulalo ma e masalomia le sili atu aua e tele lava ina le taua i latou i faamaumauga a misionare papae. O nei numera o loo aumai lava i tusitusiga a misionare papae. O le numera atoa o faletua e le o manino ona e tele ina le faamauina lelei i latou i le tele o tusitusiga. Pau le mea o loo manino, faatoa malaga o faletua o faifeau i le malaga lona lua i le 1840. Ma e leai foi seisi o nei tina na taua se suafa i tusitusiga. E oo foi i tuugamau o Samoa i ia motu, e le o taua ai o latou igoa. (Margaret Jolly, 1991. “To Save the Girls for Brighter and Better Lives,” *The Journal of Pacific History* 26(1): 27-48.) [↑](#footnote-ref-7)
8. Thomas Heath, “Voyage to Rotumah, New Hebrides and New Caledonia in the *Camden*, 20 April-9 June 1840”, in London Missionary Society, ‘South Seas Journals’. [↑](#footnote-ref-8)
9. Thomas Heath, “Voyage to Rotumah, New Hebrides and New Caledonia in the *Camden*, 20 April-9 June 1840”, in London Missionary Society, ‘South Seas Journals’. [↑](#footnote-ref-9)
10. Edward Belcher, *Narrative of a Voyage Round the World*, vol. 2, pp. 58, 59. [↑](#footnote-ref-10)
11. Sa faapena ona afaina pea o tagata Samoa i lenei mai o le malalia mo tausaga uma sa iai i ia motu. O se tasi motu sa pagatia ai tele o Erromango. I le tausaga 1855 na mamai uma ai aiga Samoa ma maliliu ai o Paulo, o le faletua o Elia, o fanau e toalua a Mailei ma le fanau e toalua a Isaaka. E faapea le molimau na faapena ona tuua ai lava e faifeau Samoa ma o latou aiga le motu a ua agai i motu o Laoiti e sue mapusaga i ai. (*Samoan Reporter*, January 1856, Number 17, p. 2.) [↑](#footnote-ref-11)
12. *Samoan Reporter*, September 1845, Number 2, p. 3; *O le Sulu Samoa*, Vol. 1, No. 3, p. 34. [↑](#footnote-ref-12)
13. O isi tagata Samoa na maliliu i ia faamai i lea tausaga e aofia ai le alii faifeau o Mataio sa galue i le motu o Paina ma Tavita ma lona faletua sa galulue i Aneityum. O le tausaga foi lea sa i ai misionare papae o Henry Nisbet ma George Turner ma le faamoemoe o le a la nofoia le motu o Tanna. (*O le Sulu Samoa*, August 1845, Vol. 3, No. 2, p. 15 – 25.) [↑](#footnote-ref-13)
14. O le tala i le maliliu fasia o i latou nei o loo maua i le, *Samoan Reporter*, September 1845, Number 2, p. 3; William Gunn, *The Gospel in Futuna*, Hodder & Stoughton, London, 1914, pp. 7 – 8; A.W. Murray, *Missions in Western Polynesia*, 1863, pp. 12 - 13; Graham J. Miller*, Live: A history of Church Planting in the New Hebrides*, to 1880, Book I, Sydney 2001, p. 26; Fauolo, O. 2005. *Vavega o le Alofa Tunoa*, p. 98. [↑](#footnote-ref-14)
15. *Samoan Reporter*, March 1847, Number 5, p. 3; March 1860, Number 21, p. 2. [↑](#footnote-ref-15)
16. *Samoa Reporter*, March 1847, Number 5, p. 3. [↑](#footnote-ref-16)
17. *Samoan Reporter*, September 1845, p. 3. [↑](#footnote-ref-17)
18. *Samoan Reporter*, May 1862, Number 23, p. 2. [↑](#footnote-ref-18)
19. *Samoan Reporter*, September 1848, Number 8, p. 3. [↑](#footnote-ref-19)
20. O le mea lava lea e matauina, o taimi uma lava e asia ai ia motu e tagata faatau-asi, e tutupu ai ma faamai. E le gata i lea, o le masani lava o nei tagata, pea taunuu e muamua lava ona asiasi i fale o faifeau Samoa. Ma e o ese latou, a ua pisia o tagata Samoa ma nai o latou aiga. O le mafuaga foi lea o le tuuaina e tagata, ona o tagata Samoa e muamua lava mamai, ao lei amata sosolo atu i tagata o ia motu. O nisi foi o nei faamai na mafua ona o misionare papae pe a asiasi atu i le galuega a faifeau Samoa. (Luiaana F. 1996, “Errand of mercy”; Norma McArthur, ‘Population and prehistory: The late phase on Aneityum’. PhD Thesis, Prehistory, RSPacS, Australian National University, 1974.) [↑](#footnote-ref-20)
21. O le laau o le asi, e moomia tele e tagata o ia atunuu ona o lona manogi, e fausia ai a latou meafale, e faapea foi ona susunuina ona o lona manogi mo ana tapuaiga. Ao Ausetalia, faapea le tele o isi atunuu o Europa, latou te manaomia le tele o oloa mai Saina e pei o le ti, ie silika faapea ipu omea. O le mafuaga lea o le naunau tele o tagata Ausetalia i lea laau aua ana fefaatauaiga ma Saina ma nuu o Asia. (Dorothy Shineberg, 1967. *They came for Sandalwood: A Study of the Sandalwood Trade in the Southwest Pacific, 1830-1865.* Melbourne, Melbourne University Press.) [↑](#footnote-ref-21)
22. Shineberg, D. 1967*. They came for Sandalwood.* [↑](#footnote-ref-22)
23. Luiaana, F. 1996. “Errand of mercy”; Shineberg, D. 1967*. They came for Sandalwood.* [↑](#footnote-ref-23)
24. *Samoan Reporter*, September 1852, Number 14, p. 1. [↑](#footnote-ref-24)
25. *Samoan Reporter*, September1848, Number 8, p. 3. [↑](#footnote-ref-25)
26. O lenei tala sa faamatalaina e le faifeau Samoa o Noa, ma le faifeau Rarotonga o Taunga. (*Samoan Reporter*, September 1845, Number 2, p. 3; *O le Sulu Samoa*, August 1845, Vol. 3, No. 2, p. 24 – 25). [↑](#footnote-ref-26)
27. *Samoan Reporter,* September 1845, number 2, p. 3. [↑](#footnote-ref-27)
28. Jolly, M. 1991. “To Save the Girls for Brighter and Better Lives.” [↑](#footnote-ref-28)
29. *O le* *Sulu Samoa*, August 1845, Volume 3, Number 2, p. 4. [↑](#footnote-ref-29)
30. *Samoan Reporter*, September 1852, Number 14, p. 2 [↑](#footnote-ref-30)
31. *Samoan Reporter*, September 1852, Number 14, p. 2 [↑](#footnote-ref-31)
32. *Samoan Reporter*, September 1852, Number 14, p. 2 [↑](#footnote-ref-32)
33. O le tausaga foi lea faatoa nofoia ai e se misionare paepae muamua motu i Laoiti, o le alii lea o Sunderland ma lona toalua. E taunuu nei misionare, ae pei ona tatou iloa i molimau, le tulaga ese o le suiga ua iai nei motu. *Samoan Reporter*, January 1854, Number 15, p. 2. [↑](#footnote-ref-33)